ফরিদগঞ্জের কালিরবাজারে ডাকাতিয়া নদীর উপর অবৈধভাবে গড়ে তোলা স্থাপনা ভেঙ্গে দিয়েছে প্রশাসন। এ সময় উপস্থিত নির্বাহী ম্যাজিস্ট্রেট স্থাপনা নির্মাণকারী হারুনুর রশিদসহ ২ জনকে আটক করলেও পরে স্থানীয় লোকজনের অনুরোধে মুচলেকা নিয়ে ছেড়ে দেয়। সোমবার বিকেলে এ ঘটনা ঘটে।
জানা গেছে, উপজেলার ১৪নং ফরিদগঞ্জ দক্ষিণ ইউনিয়নের কালিরবাজারে ডাকাতিয়া নদীর উপর নামেমাত্র লীজ নিয়ে প্রায় অর্ধশতাধিক স্থাপনা নির্মাণ করে ব্যবসায়ীরা। কিন্তু বাজারের হারুনুর রশিদ নামে এক ব্যবসায়ী এর বাইরে গিয়ে নদীর উপর পাকা স্থাপনা নির্মাণ করেন। সংবাদ পেয়ে সোমবার বিকেলে নির্বাহী ম্যাজিস্ট্রেট ও সহকারী কমিশনার (ভূমি) মোঃ ইয়াছিন হোসেন ভূমি অফিসের লোকজন ও পুলিশ নিয়ে স্থাপনা উচ্ছেদ করেন।
এ সময় ব্যবসায়ী হারুনুর রশিদসহ ২ জনকে আটক করে। পরে অবৈধ স্থাপনা ৭ দিনের মধ্যে সরিয়ে ফেলবে এ শর্তে ও বাজার ব্যবসায়ীদের অনুরোধে তাদেরকে মুচলেকা নিয়ে ছেড়ে দেয়া হয়।
স্থানীয় লোকজন জানান, একটি প্রভাবশালী মহলের ইন্ধনে নদী দখল করে স্থাপনা নির্মাণ করছে বেশ কিছু লোকজন। এরই ধারাবাহিকতায় এ ঘটনা ঘটে।
এ ব্যাপারে উপজেলা ভূমি অফিসের সহকারী ভূমি কর্মকর্তা আঃ লতিফ জানান, অবৈধ স্থাপনা ৭ দিনের মধ্যে না সরালে আইন অনুযায়ী ব্যবস্থা নেয়া হবে।
১৩১১০২৯